朱友珪
『旧五代史』(梁書巻十二 宗室列伝)
郢王友珪,小字遙喜,太祖第三子也。母失其姓,本亳州營妓也。唐光啓中,帝徇地亳州,召而侍寢。月餘,將捨之而去,以娠告。是時,元貞張后賢而有寵,帝素憚之,由是不果攜歸大梁,因留亳州,以別宅貯之。及期,妓以生男來告。帝喜,故字之曰遙喜。後迎歸汴。受禪後封郢王。開平四年十月,檢校司徒,充左右控鶴都指揮使,兼管四蕃將軍。乾化元年,充諸軍都虞候。二年,弑太祖簒位,均王以兵討之,自殺,追廢為庶人。
『新五代史』(巻十三 梁家人伝)
嗚呼,春秋之法,是非與奪之際,難矣哉!或問:「梁太祖以臣弑君,友珪以子弑父,一也。與弑即位,踰年改元。春秋之法,皆以君書,而友珪不得列于本紀,何也?且父子之惡均,而奪其子,是與其父也,豈春秋之旨哉?」予應之曰:「梁事著矣!其父之惡,不待與奪其子而後彰,然末帝之志,不可以不伸也。春秋之法,君弑而賊不討者,國之臣子任其責。予於友珪之事,所以伸討賊者之志也。」